ai4bharat/Pralekha huggingface dataset:
மத்திய அமைச்சரவை
இந்திய மருத்துவ ஆராய்ச்சி கவுன்சில் மற்றும் சுவிட்சர்லாந்தின் ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ்-க்கு இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்
இந்திய மருத்துவ ஆராய்ச்சி கவுன்சில் மற்றும் சுவிட்சர்லாந்தின் ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ்-க்கு இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது.
சர்வதேச அறிவியல் மற்றும் தொழில்நுட்ப ஒத்துழைப்புக்கான கட்டமைப்புக்குள் உள்ள உறவுகளை வலுப்படுத்துவதும், பரஸ்பர நலன் சார்ந்த துறைகளில் ஒத்துழைப்பை ஊக்கப்படுத்துவதும் இந்த புரிந்துணர்வு ஒப்பந்தத்தின் நோக்கமாகும். 2021 பிப்ரவரியில் இந்த புரிந்துணர்வு ஒப்பந்தத்தில் இந்தியா கையெழுத்திட்டது.
முன்மொழிதல் கோரிக்கையின் வாயிலாக அடையாளம் காணப்படும் உள்ளூர் பங்குதாரர்கள் மற்றும் ஆராய்ச்சியாளர்களுக்கு இந்திய மருத்துவ ஆராய்ச்சி கவுன்சில் $100,000 வரையும், ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ் சுமார் $400,000 வரையும் நிதி வழங்க உறுதியளித்துள்ளன.
உட்புற மற்றும் வெளிப்புற ஆராய்ச்சி மூலம் உயிரி மருத்துவ ஆராய்ச்சியை ஐசிஎம்ஆர் என்று அழைக்கப்படும் இந்திய மருத்துவ ஆராய்ச்சி கவுன்சில் நாட்டில் ஊக்குவிக்கிறது. இந்திய நிறுவன சட்டம், 2013-ன் 8-ம் பிரிவின் கீழ் லாப நோக்கில்லாத அமைப்பாக ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ் பதிவு செய்யப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746955
----
(
உள்நாட்டு விமானப் போக்குவரத்து அமைச்சகம்
சிவில் விமானப்போக்குவரத்து அமைச்சகம் 2022 ஏப்ரல் 25 அன்று “யோக் பிரபா” நிகழ்வுக்கு ஏற்பாடு செய்துள்ளது
புதுதில்லியில் உள்ள சஃப்தர்ஜங் விமான நிலையத்தில் 2022 ஏப்ரல் 25 அன்று சிவில் விமானப் போக்குவரத்து அமைச்சகம் “யோக் பிரபா” நிகழ்வுக்கு ஏற்பாடு செய்துள்ளது. இந்த நிகழ்வுக்கு சிவில் விமானப் போக்குவரத்துத் துறை அமைச்சர் திரு ஜோதிராதித்ய எம் சிந்தியாவும், இணை அமைச்சர் வி கே சிங்கும் தலைமை வகித்து தொடங்கிவைப்பார்கள். இந்த மாபெரும் நிகழ்வில் சிவில் விமானப் போக்குவரத்து அமைச்சகம், அதனுடன் இணைந்த அமைப்புகள், பொதுத்துறை நிறுவனங்கள், தன்னாட்சி அமைப்புகள் ஆகியவற்றைச் சேர்ந்த 500-க்கும் அதிகமான அலுவலர்கள் பங்கேற்பார்கள்.
2022 ஜூன் 21 அன்று சர்வதேச யோகா தினம் கொண்டாடுவதற்கு ஏறத்தாழ ஒரு மாதம் உள்ள நிலையில், இந்த நிகழ்வு அன்றாட வாழ்க்கையில் யோகாவின் முக்கியத்துவம் பற்றிய விழிப்புணர்வை உருவாக்க உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1819058
----
(Visitor Counter : 170
பிரதமர் அலுவலகம்
ஜி-7 உச்சிமாநாட்டின்போது இந்தோனேசிய அதிபருடன் பிரதமர் சந்திப்பு
ஜெர்மனியின் ஸ்க்லோஸ் எல்மாவ்வில் ஜி -7 உச்சிமாநாட்டின் போது பிரதமர் திரு நரேந்திர மோடி, இந்தோனேசிய அதிபர் மேதகு திரு. ஜோகோ விடோடோவை 27 ஜூன், 2022 அன்று சந்தித்துப் பேசினார்.
தற்போதைய ஜி-20க்கு இந்தோனேசியா தலைமை வகிப்பதற்காக திரு விடோடோவுக்கு, பிரதமர் வாழ்த்து தெரிவித்தார். அதேபோல், வரவிருக்கும் ஜி-20க்கு இந்தியா தலைமை வகிப்பது குறித்தும் விவாதித்தனர்.
பரஸ்பர தொடர்புடைய உலகளாவிய மற்றும் பிராந்திய பிரச்சினைகள் குறித்தும் அவர்கள் தங்களின் கருத்துக்களைப் பரிமாறிக் கொண்டனர்.
குடியரசுத் தலைவர் செயலகம்
விவசாயிகளின் உரிமைகள் குறித்த முதலாவது உலகளாவிய கருத்தரங்கை குடியரசுத் தலைவர் தொடங்கி வைத்தார்
விவசாயிகள் உரிமைகள் குறித்த முதல் உலகளாவிய கருத்தரங்கை குடியரசுத்தலைவர் திருமதி திரௌபதி முர்மு புதுதில்லியில் இன்று  தொடங்கி வைத்தார். இந்த நிகழ்வில் உரையாற்றிய குடியரசுத்தலைவர், உலகின் விவசாயத்துறை அதன் அதிமுக்கிய பாதுகாவலராக இருப்பதோடு, பல்வகை பயிர்களின் உண்மையான பாதுகாவலராகவும் இருப்பதாகக் கூறினார்.
விவசாயிகளுக்கு அசாதாரண அதிகாரமும், பொறுப்பும் வழங்கப்பட்டுள்ளது என்று அவர் மேலும் கூறினார். அனைவருக்கும் இன்றியமையாத பல வகையான தாவரங்கள் மற்றும் உயிரினங்களைப் பாதுகாக்கவும், புதுப்பிக்கவுமான விவசாயிகளின் முயற்சியை நாம் அனைவரும் பாராட்ட வேண்டும் என்று அவர் வலியுறுத்தினார்.
ரோமில் உள்ள உணவு மற்றும் வேளாண் அமைப்பின் உணவு மற்றும் விவசாயத்திற்குரிய தாவர மரபணு வளங்களுக்கான சர்வதேச ஒப்பந்தத்தின் செயலகத்தால் ஏற்பாடு செய்யப்பட்டுள்ள இந்தக் கருத்தரங்கை, மத்திய வேளாண் மற்றும் விவசாயிகள் நல அமைச்சகம், தாவர வகைகள் மற்றும் விவசாயிகளின் உரிமைகள் பாதுகாப்பு ஆணையம், இந்திய வேளாண் ஆராய்ச்சிக் கவுன்சில் ஆகியவை இணைந்து நடத்துகின்றன.
உலகின் நிலப்பரப்பில் 2.4 சதவீதத்தை மட்டுமே கொண்டுள்ள மாபெரும் பன்முகத்தன்மை கொண்டது இந்தியா என்றாலும், தாவரங்கள் மற்றும் விலங்குகள் வகையில், ஏழு முதல் எட்டு சதவீதத்தை கொண்டிருப்பதாக குடியரசுத்தலைவர் கூறினார். பல்லுயிர் பெருக்கத்தைப் பொறுத்தவரை மிக பரவலான தாவரங்கள் மற்றும் உயிரினங்களைக் கொண்ட நாடுகளில் ஒன்றாக இந்தியா விளங்குகிறது என அவர் குறிப்பிட்டார். இந்தியாவின் வளமான வேளாண் பன்மைத்துவம் என்பது உலக சமூகத்திற்கு களஞ்சியமாக திகழ்கிறது என்றும் அவர் கூறினார். நமது விவசாயிகள் கடுமையாக பாடுபட்டு தாவரங்களின் உள்ளூர் வகைகளை பாதுகாத்து வருவதாக குறிப்பிட்ட அவர், பாரம்பரிய வகைகளையும் பராமரித்து வருகிறார்கள் என்றார். இதனால் மனித குலத்திற்கான உணவு மற்றும் ஊட்டச்சத்து பாதுகாப்பை இந்தியா உறுதிசெய்கிறது என்று அவர் தெரிவித்தார்.
1950-51 தொடங்கி வேளாண் ஆராய்ச்சி மற்றும் தொழில்நுட்ப மேம்பாடு காரணமாக உணவு தானியங்கள், தோட்டப்பொருட்கள், மீன்வளம், பால் மற்றும் முட்டைகளின் உற்பத்தி இந்தியாவில் பல மடங்கு அதிகரித்துள்ளது என்று குடியரசுத்தலைவர் கூறினார். நாட்டில் பலவகையான வேளாண் புரட்சிகளுக்கு அரசின் உதவியுடன் வேளாண் பன்முகப்பாதுகாப்பாளராகவும் தொழில்முனைவோராகவும் உள்ள விவசாயிகள், விஞ்ஞானிகள், கொள்கை வகுப்போர் முக்கியப்பங்கு வகித்துள்ளனர் என்பதை அவர் எடுத்துரைத்தார். பாரம்பரிய ஞானத்தைப் பாதுகாப்பதாகவும், விரிவாக்கம் செய்வதாகவும் தொழில்நுட்பமும், விஞ்ஞானமும் இருக்க முடியும் என்று குடியரசுத்தலைவர் நம்பிக்கை தெரிவித்தார்.
நிதி அமைச்சகம்
ரூ 86,449 கோடி மொத்த சரக்கு மற்றும் சேவை வரி ஆகஸ்ட் மாதத்தில் வசூலிக்கப்பட்டுள்ளது
ரூ 86,449 கோடி மொத்த சரக்கு மற்றும் சேவை வரி 2020 ஆகஸ்ட் மாதத்தில் வசூலிக்கப்பட்டுள்ளது. இதில் மத்திய சரக்கு மற்றும் சேவை வரி ரூ 15,906 கோடி, மாநில சரக்கு மற்றும் சேவை வரி ரூ 21,064 கோடி, ஒருங்கிணைந்த சரக்கு மற்றும் சேவை வரி ரூ 42,264 கோடி மற்றும் செஸ் வரி ரூ 7,215 கோடி  ஆகும்.
ஒருங்கிணைந்த சரக்கு மற்றும் சேவை வரியிலிருந்து வழக்கமான பைசல் தொகையாக மத்திய சரக்கு மற்றும் சேவை வரிக்கு ரூ 18,216 கோடியையும், மாநில சரக்கு மற்றும் சேவை வரிக்கு ரூ 14,650 கோடியையும் அரசு வழங்கியுள்ளது.
வழக்கமான பைசலுக்கு பிறகு மத்திய மற்றும் மாநில அரசுகளால் 2020 ஆகஸ்ட் மாதத்தில் ஈட்டப்பட்ட மொத்த வருவாய் மத்திய சரக்கு மற்றும் சேவை வரிக்கு ரூ 34,122 கோடியும், மாநில சரக்கு மற்றும் சேவை வரிக்கு ரூ 35,714 கோடியும் ஆகும்.
கடந்த வருடத்தின் இதே மாதத்துடன் ஒப்பிடும் போது, இந்த வருட ஆகஸ்ட் மாதத்தின் வருவாய் 88 சதவீதமாக உள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
-----
(Visitor Counter : 212
நிதி அமைச்சகம்
முன்கூட்டிய தீர்ப்புகளுக்கான வாரியத்தை செயல்படுத்துதல்
மத்திய நேரடி வரிகள் வாரியம்  2021 செப்டம்பரில் முன்கூட்டிய தீர்ப்புகளுக்கான மூன்று வாரியங்களை அமைத்தது. மேலும், 2022 ஆம் ஆண்டின் 07 ஆம் இலக்க அறிவித்தலின் மூலம், முன்கூட்டிய தீர்ப்புகளின் முழு செயல்முறையையும் குறைந்தபட்ச உள்ளிணைப்புடன் மாற்றுவதையும், அதிக செயல்திறன், வெளிப்படைத்தன்மை, பொறுப்புடைமை ஆகியவற்றை வழங்குவதையும் நோக்கமாகக் கொண்டு மின்-முன்கூட்டிய தீர்ப்பு திட்டம் அறிமுகப்படுத்தப்பட்டது.
அதைத் தொடர்ந்து, தில்லி மற்றும் மும்பையில் இதற்கான வாரியங்கள் செயல்பாட்டுக்கு வந்துள்ளன. இந்த வாரியங்கள் மின்னஞ்சல் அடிப்படையிலான நடைமுறைகள் மற்றும் காணொலி மூலம் விசாரணை நடத்தத் தொடங்கின.
ஒரு வெளிநாடு வாழ் முதலீட்டாளர் இந்தியாவில் முதலீடு செய்வதற்கு முன்பே வருமான வரிக்கான தனது பொறுப்பு குறித்த தகவலை உறுதியாகப் பெற முடியும். மேலும், ஒரு குடியிருப்பாளர் நிறுவனம் கூட ஒரு பரிவர்த்தனையின் வரிவிதிப்பு குறித்த தீர்ப்பைப் பெறலாம். இதன் மூலம், நீண்டகால வழக்குகளைத் தவிர்க்கலாம். இது மொத்தம் ரூ.100 கோடி அல்லது அதற்கு மேற்பட்ட மதிப்புடையது.
முன்கூட்டிய தீர்ப்புகளைப் பெறுவதற்கான செயல்முறை குறித்து வரி செலுத்துவோருக்கு பொதுவான வழிகாட்டுதல் மற்றும் உதவியை வழங்குவதற்காக, முன்கூட்டிய தீர்ப்புகளுக்கான வாரியத்தின் கையேடு 2023 ஆகஸ்ட் 18 அன்று சிபிடிடி தலைவரால் வெளியிடப்பட்டது.
இந்த சந்தர்ப்பத்தில், சிபிடிடியின் தலைவர், சர்ச்சைகளைத் தடுப்பது, சர்ச்சைகளை உடனடியாகத் தீர்ப்பது ஆகியவற்றில் அரசாங்கத்தின் முன்னுரிமைகளுக்கு முக்கியத்துவம் அளித்தார். முன்கூட்டிய தீர்ப்புகளுக்கான வாரியம் போன்ற பொறிமுறைகளை உருவாக்குவது இந்த திசையில் ஒரு படியாகும்.
சுற்றுச்சூழல் மற்றும் வனத்துறை அமைச்சகம்
ஒரு முறை மட்டுமே பயன்படுத்தக்கூடிய நெகிழிப் பொருட்களைத் தடை செய்வதில் மத்திய மாசு கட்டுப்பாட்டு வாரியம் தீவிரம்
ஒருமுறை மட்டுமே பயன்படுத்தப்படும் நெகிழிப் பொருட்களை தடைசெய்யும் பிரதமரின் அழைப்பை ஏற்று, ஜூன் 30, 2022-க்குள் கண்டறியப்பட்ட நெகிழிப் பொருட்களை தடை செய்யும் இந்தியாவின் உறுதிப்பாட்டை நிறைவேற்றுவதற்கு தேவையான விரிவான நடவடிக்கைகளை மத்திய மாசு கட்டுப்பாட்டு வாரியம் மேற்கொண்டுள்ளது. கச்சா பொருட்களின் விநியோகத்தைக் குறைப்பதற்கான நடவடிக்கைகள், நெகிழித் தேவையைக் குறைக்கும் முயற்சிகள், ஒரு முறை பயன்படுத்தப்படும் நெகிழிப் பொருட்களுக்கான மாற்றுப் பொருட்களை ஊக்கப்படுத்தும் நடவடிக்கைகளை மேற்கொள்வது, முறையான கண்காணிப்புக்கு டிஜிட்டல் இடையீடுகள், விழிப்புணர்வு மற்றும் உத்தரவுகளை முறையாக அமல்படுத்த மாநிலங்களுக்கு வழிகாட்டுதல் போன்ற பலதரப்பு அணுகுமுறைகளை விரிவான செயல் திட்டத்தின் ஒரு பகுதியாக மத்திய மாசு கட்டுப்பாட்டு வாரியம் பின்பற்றி வருகிறது.
நெகிழி கழிவு மேலாண்மை விதிகள் 2016- இன்படி, குட்கா, புகையிலை மற்றும் பான் மசாலா போன்ற பொருட்களை சேமிக்கவும், விற்கவும் பயன்படுத்தும் நெகிழிப் பொருட்கள் முற்றிலும் தடை செய்யப்பட்டுள்ள நிலையில், நெகிழி கழிவு மேலாண்மை  விதிகள் 2021-இன்படி, செப்டம்பர் 30, 2021 முதல் நெகிழி பைகளின் உற்பத்தி, இறக்குமதி, சேமிப்பு, விநியோகம், விற்பனை மற்றும் பயன்பாடும் தடை செய்யப்பட்டுள்ளது.
இந்நிலையில், ஜூலை 1, 2022 முதல் கண்டறியப்பட்டுள்ள கீழ்க்காணும் ஒரு முறை பயன்படுத்தக்கூடிய நெகிழிப் பொருட்களின் தயாரிப்பு, இறக்குமதி, சேமிப்பு, விநியோகம், விற்பனை மற்றும் பயன்பாட்டிற்கு தடை விதிக்கப்பட உள்ளது:
i. நெகிழி குச்சிகளுடனான இயர்பட்ஸ், பலூன்களுக்கான நெகிழி குச்சிகள், நெகிழி கொடிகள், மிட்டாய் குச்சிகள், ஐஸ்க்ரீம் குச்சிகள், அலங்காரத்திற்கான தெர்மாகோல்.
ii. தட்டுகள், கோப்பைகள், முள் கரண்டி, கரண்டி, கத்தி, உறிஞ்சு குழாய், தட்டம், இனிப்பு பொட்டலங்களை சுற்றும் படலம், அழைப்பிதழ் அட்டைகள், சிகரெட் பிக்கெட், நெகிழி அல்லது 100 மைக்ரோன்களுக்கு குறைவாக உள்ள பி.வி.சி பதாகைகள், கிளறு குச்சிகள்.
கண்டறியப்பட்டுள்ள பொருட்களின் விநியோகத்தை தடுப்பதற்காக தேசிய, மாநில மற்றும் உள்ளூர் அளவில் உத்தரவுகள் பிறப்பிக்கப்பட்டுள்ளன. ஒருமுறை பயன்படுத்தும் நெகிழிப் பொருட்களுக்கான மாற்றுப் பொருட்களை ஊக்குவிக்கும் நடவடிக்கைகள் தீவிரமாக மேற்கொள்ளப்பட்டு வருகின்றன. குறு, சிறு மற்றும் நடுத்தர தொழில் நிறுவனங்களுக்கு ஆதரவளிக்கும் வகையில், சிபெட் உடன் இணைந்து மாற்று வழிகள் குறித்த பயிலரங்கை மத்திய மாசு கட்டுப்பாட்டு வாரியம் இதுபோன்ற நிறுவனங்களுக்கு நாடு முழுவதும் நடத்தி வருகின்றது. மதுரை, ராஞ்சி, குவஹாத்தியில் இந்த பயிலரங்குகள் நடைபெற்றுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://www.pib.gov.in/PressReleasePage.aspx?PRID=1835009
•••••••••••••
(Visitor Counter : 298
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
இந்திய ஆட்சிப் பணி குடிமைப் பட்டியல் 2020 மற்றும் அதன் மின்-பதிப்பை மத்திய அமைச்சர் டாக்டர் ஜிதேந்திர சிங் வெளியிட்டார்
இந்திய ஆட்சிப் பணி குடிமைப் பட்டியல் 2020 மற்றும் அதன் மின்-பதிப்பை மத்திய வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர்கள், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங் இன்று வெளியிட்டார். சரியான பணிக்கு சரியான அலுவலரை தேர்ந்தெடுக்க இந்த சிறப்பான பட்டியல் உதவும் என்றும், பல்வேறு பதவிகளை வகிக்கும் அலுவலர்களைப் பற்றி பொது மக்கள் தெரிந்து கொள்வதற்கு இது ஒரு முக்கியமான தகவல் ஆதாரம் என்றும் அவர் தெரிவித்தார்.
65வது இந்திய ஆட்சிப் பணி குடிமைப் பணிகள் பட்டியலான இது, அனைத்து மாநிலப் பிரிவுகளுக்கான இந்திய ஆட்சிப் பணி அதிகாரிகளின் புகைப்படங்களுடன் கூடிய இரண்டாவது மின் பட்டியல் ஆகும். இந்திய ஆட்சிப் பணி அதிகாரிகள் பணியில் சேர்ந்த வருடம், மாநிலப் பிரிவு, தற்போதைய பதவி, சம்பளம் மற்றும் படிகள், கல்வி மற்றும் ஓய்வு பெறும் தேதி ஆகிய தகவல்கள் இந்தப் பட்டியலில் உள்ளன.
தேசிய பணியமர்த்தும் முகமையை உருவாக்கும் திட்டம் இறுதிக் கட்டத்தில் உள்ளதென்று கூறிய அமைச்சர், அது அறிமுகப்படுத்தப்பட்டவுடன், மனுதாரர்களுக்கு சமமான களத்தை வழங்குவதில் சரித்திரத்தின் பக்கங்களில் இடம் பிடிக்கும் என்று கூறினார். அரசிதழில் வராதப் பதவிகளுக்குப் பணியாளர்களைத் தேர்வு செய்வதற்காக, கணினி சார்ந்த இணைய பொதுத் தகுதித் தேர்வை ஒவ்வொரு மாவட்டத்திலும் தேர்வு மையம் அமைத்து தேசிய பணியமர்த்தும் முகமை நடத்தும். கொவிட்-19-ஐ கையாளும் முன்களப் பணியாளர்களின் பயிற்சித் தேவைக்காக பொருத்தப்பட்டுள்ள ஒருங்கிணைந்த அரசு இணையப் பயிற்சிக்கு 25 லட்சத்துக்கும் அதிகமான அலுவலர்கள் இது வரை பதிவு செய்திருப்பதற்காக அவர் திருப்தி தெரிவித்தார். ஒரு இந்திய ஆட்சிப் பணி அதிகாரி கொரோனா வீரராக மாறுவதற்கு பயிற்சியளிப்பதில் இந்த நடவடிக்கை உதவும் என்று அவர் அடிக்கோடிட்டார். அதே போல், கோவிட் குறித்த 50,000க்கும் மேற்பட்ட குறைகள், குறைதீர்ப்பு மையத்துக்கு வந்திருப்பதாகவும், விரைவில் இது ஒரு லட்சத்தைத் தொடும் என்றும், குறை தீர்க்கும் காலம் 1.4 நாட்களாக இருப்பதாகவும் அவர் தெரிவித்தார். இந்த அனைத்து சீர்திருத்தங்களும், முயற்சிகளும் எளிமையான ஆளுகைக்கும், வாழ்க்கை முறையை எளிதாக்குவதற்கும் இறுதியில் வழி வகுக்கும் என்று டாக்டர் ஜிதேந்திர சிங் தெரிவித்தார்.
நுகர்வோர் நலன், உணவு மற்றும் பொது விநியோகம் அமைச்சகம்
பருப்பு உற்பத்தியில் ஈடுபட்டுள்ள இந்திய விவசாயிகளுக்கும், நுகர்வோருக்கு அது தடையின்றி கிடைக்க இறக்குமதியாளர்களுக்கும் மத்திய அரசு ஆதரவு அளிக்கிறது
நாட்டில் கூடுதலாக பருப்பு உற்பத்தி செய்வதற்காக இந்திய விவசாயிகளுக்கு ஆதரவு அளிப்பதற்கான அனைத்து நடவடிக்கைகளையும் மத்திய நுகர்வோர் விவகாரத்துறை மேற்கொள்ளும். 2023-ம் ஆண்டு முழுவதும் நுகர்வோருக்கு நியாயமான விலையில் பருப்பு வகைகள் கிடைப்பதற்கும், அதனை தடையின்றி இறக்குமதி செய்ய இறக்குமதியாளர்களுக்கு ஆதரவளிக்கப்படும் என்று நுகர்வோர் விவகாரத்துறை செயலாளர் திரு ரோகித் குமார் சிங், இந்திய பருப்பு வகைகள் சங்கக் கூட்டத்தில் இன்று தெரிவித்தார்.
மியான்மரில் உற்பத்தி அதிகரிப்பதன் மூலம், வரும் ஆண்டுகளில் உலகளவில் பருப்பு வகைகள் அதிகளவில் கிடைக்கும் என்று எதிர்பார்க்கப்படுவதாகக் கூறினார். ஆப்பிரிக்க நாடுகளில் பருப்பு சாகுபடி அதிகரிப்பதன் காரணமாக ஆகஸ்ட் 2023-ம் ஆண்டு முதல் அவைகள் இறக்குமதி செய்யப்படவுள்ளதாகவும் தெரிவித்தார்.
துவரம் பருப்பு, உளுத்தம் பருப்பு மற்றும் மசூர் பருப்பு ஆகியவற்றின் உள்நாட்டு உற்பத்தி மற்றும் இறக்குமதிகளின் முக்கியத்துவம் குறித்து அவர் மேலும் எடுத்துரைத்தார்.
பாதுகாப்பு அமைச்சகம்
பாதுகாப்பு தளவாடங்கள் தொழிலின் சர்வதேச பரவல் மற்றும் கூட்டுக்காக கம்போடியா மற்றும் இந்தியா இடையே இணையக் கருத்தரங்கு
கம்போடியா மற்றும் இந்தியா இடையே இணையக் கருத்தரங்கு ஒன்று இன்று நடைபெற்றது. "ஒன்றிணைந்த கூட்டுக்காக இந்திய பாதுகாப்பு தளவாடங்கள் தொழில்களின் சர்வதேச பரவல்: இணையக் கருத்தரங்கு மற்றும் கண்காட்சி" என்பதே இதன் மையக்கரு ஆகும்.
இந்திய பாதுகாப்பு தளவாடங்கள் உற்பத்தியாளர்கள் சங்கத்தின் மூலம் பாதுகாப்பு அமைச்சகத்தின் பாதுகாப்பு தளவாடங்கள் துறையால் இந்த இணையக் கருத்தரங்கு நடத்தப்பட்டது.
பாதுகாப்பு தளவாடங்கள் ஏற்றுமதியை பெருக்குவதற்கும், அடுத்த ஐந்து ஆண்டுகளில் பாதுகாப்பு தளவாடங்கள் ஏற்றுமதியின் மதிப்பை 5 பில்லியன் அமெரிக்க டாலர்கள் என்னும் லட்சியத்தை அடைவதற்கும் நட்பு நாடுகளுடன் நடந்து வரும் இணையக் கருத்தரங்க வரிசையின் கீழ் இந்தக் கருத்தரங்கு நடத்தப்பட்டது.
இதில் கலந்து கொண்ட இந்தியா மற்றும் கம்போடியாவின் மூத்த ராணுவ அதிகாரிகள், இரு நாடுகளுக்கிடையே ராணுவ ஒத்துழைப்பை மேம்படுத்துவது குறித்து விவாதித்தனர்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleaseIframePage.aspx?PRID= 1659122
(Visitor Counter : 111
மனித வள மேம்பாட்டு அமைச்சகம்
உயர்கல்வி எளிதாகக் கிடைக்க திட்டங்கள்
ஏழ்மையான நிதிப் பின்னணியைக் கொண்ட தகுதியுள்ள மாணவர்களுக்கு உதவி செய்யவும், பொருளாதார ரீதியில் நலிந்த பிரிவினருக்கு உயர்கல்வி எளிதாக கிடைப்பதிலிருந்து எவரும் விடுபட்டு விடாமல் உறுதி செய்யவும், மத்திய கல்வித் துறை 3 திட்டங்களை அமல்படுத்துகிறது.
- கல்லூரி மற்றும் பல்கலைக் கழக மாணவர்களுக்கு மத்திய அரசின் கல்வி உதவித் தொகைத் திட்டம்
- ஜம்மு கஷ்மீருக்கு சிறப்பு கல்வி உதவித் திட்டம்
- மத்திய அரசின் வட்டி மானிய திட்டம்
இவை தவிர, குறிப்பிட்ட அளவுக்கு குறைவாக மாணவர்களின் குடும்ப வருமானம் இருந்தால், ஐஐடி-க்களில் கல்விக் கட்டணம் ரத்து செய்யப்படுகிறது. என்ஐடி-களில் முழுமையாகவோ அல்லது ஒரு பகுதியோ கட்டணம் ரத்து செய்யப்படுகிறது.
மாநிலங்களவையில் இன்று கல்வித்துறை இணையமைச்சர் டாக்டர் சுபாஷ் சர்க்கார் எழுத்து மூலம் அளித்த பதிலில் இதனைத் தெரிவித்துள்ளார்.
••••••••••••••
(Visitor Counter : 86
பிரதமர் அலுவலகம்
அகமதாபாத்தின் மலர் கண்காட்சியைப் பாராட்டிய பிரதமர்
அகமதாபாத்தின் மலர் கண்காட்சி, இயற்கை மற்றும் பூக்கள் மீது, பேரன்பு கொண்டவர்களை அதிக அளவில் ஈர்க்கிறது என்று பிரதமர் திரு நரேந்திர மோடி கூறனார்.
அம்தாபாத் மாநகராட்சியின் ட்விட்டுக்குப் பதிலளித்த பிரதமர் திரு மோடி தனது ட்விட்டர் செய்திக் குறிப்பில் தெரிவித்திருப்பதாவது:
“காண்பதற்கு பேரானந்தமாக உள்ளது. பல ஆண்டுகளாக நடைபெற்று வரும் அகமதாபாத்தின் மலர் கண்காட்சி தற்போது பூத்து குலுங்கி, இயற்கை மற்றும் மலர்கள் மீது பேரன்பு கொண்டவர்களை பெருமளவு ஈர்க்கிறது”.
சிறப்பு சேவைகள் மற்றும் கட்டுரைகள்
ரூ 22.66 லட்சம் மதிப்புள்ள தங்கம், ஐபோன்கள், சிகரெட்டுகள், பயன்படுத்திய கணினிகள் சென்னை விமான நிலைய சுங்கத்துறையால் பறிமுதல், ஒருவர் கைது
உளவுத் தகவலை தொடர்ந்து, ஏர் இந்தியா எக்ஸ்பிரஸ் விமானம் ஐ எக்ஸ் 1644-இல் துபாயில் இருந்து சென்னை வந்திறங்கிய ராமநாதபுரத்தை சேர்ந்த சாதிக் அப்துல் மன்னான், 46, மற்றும் தமீமுன் அன்சாரி அப்துல் ரஷீத், 34, ஆகியோர் தங்கம் கடத்தி வருவதாக எழுந்த சந்தேகத்தின் அடிப்படையில் சுங்க அதிகாரிகளால் தடுத்து நிறுத்தப்பட்டனர். அவர்களை சோதனை செய்த போது, 98 கிராம் எடையுள்ள இரண்டு தங்கத் துண்டுகள், 169 கிராம் எடையுள்ள ஒரு தங்கப் பசை பொட்டலம்  கைப்பற்றப்பட்டன. மொத்தம் ரூ 12 லட்சம் மதிப்புடைய 240 கிராம் 24 கேரட் தங்கம் பறிமுதல் செய்யப்பட்டது.
அவர்களின் பைகளை சோதனை செய்து பார்த்த போது, அவற்றில் 11 ஐபோன் 12 கைபேசிகள், 45 அட்டைப்பெட்டிகளில் சிகரெட்டுகள், 11 பயன்படுத்தப்பட்டு, புதுப்பிக்கப்பட்ட லெனோவோ கணினிகள் ஆகியவை சுங்க சட்டத்தின் கீழ் பறிமுதல் செய்யப்பட்டன. இவற்றின் மொத்த மதிப்பு ரூ 10.66 லட்சம் ஆகும். தமீமுன் அன்சாரி அப்துல் ரஷீத்தின் மீது ஏற்கனவே ஒரு குற்றச்சாட்டு இருந்ததால் அவர் கைது செய்யப்பட்டார்.
ரூ 12 லட்சம் மதிப்புடைய தங்கம், ரூ 10.66 லட்சம் மதிப்புள்ள கைபேசிகள், பயன்படுத்திய கணினிகள் மற்றும் சிகரெட்டுகள் உட்பட ரூ 22.66 லட்சம் மதிப்பிலான பொருட்கள் சுங்க சட்டத்தின் கீழ் பறிமுதல் செய்யப்பட்டு, ஒருவர் கைது செய்யப்பட்டார்.
இது தொடர்பாக மேலும் விசாரணை நடந்து வருவதாக சென்னை சர்வதேச விமான நிலையத்தின் சுங்க ஆணையர் செய்தி குறிப்பொன்றில் தெரிவித்துள்ளார்.
மின்னணு மற்றும் தகவல் தொழில்நுட்பம்
டிஜிட்டல் இந்தியா முன்முயற்சிகளுக்குக் கிடைத்திருக்கும் வெற்றி, ஏழை மற்றும் வளரும் நாடுகளுக்கு கிடைத்துள்ள நம்பிக்கை: காமன்வெல்த் பொதுச் செயலர்.
பிரதமர் திரு நரேந்திர மோடி தலைமையிலான இந்திய அரசால் முன்னெடுக்கப்பட்ட டிஜிட்டல் இந்தியா முன்முயற்சியின் வெற்றியை ஊக்கப்படுத்தியுள்ள காமன்வெல்த் பொதுச் செயலாளர் பேட்ரிசியா ஸ்காட்லாந்து, இந்த முன்முயற்சிக்காக தனது பாராட்டுதல்களை தெரிவித்துக் கொண்டார். வளரும் மற்றும் வளரத் துடிக்கும் மற்ற காமன்வெல்த் நாடுகளுக்கு இது புதிய நம்பிக்கையை உருவாக்கியுள்ளது என்று அவர் கூறினார்.
குறைந்த செலவில் டிஜிட்டல் சேவைகள் அளிப்பதன் மூலம், மக்களின் உயர் விருப்பங்களைப் பூர்த்தி செய்ய புதுமைச் சிந்தனை மற்றும் வாய்ப்புகளை அளிப்பதற்கு இந்தியா மேற்கொண்டிருக்கும் முயற்சிகள் பாராட்டுக்குரியவை என்று, சமீபத்தில் தனியார் செய்தித் தொலைக்காட்சிக்கு அளித்த பேட்டியில் பேட்ரிசியா கூறியுள்ளார். ``நமது ஏழை நாடுகளை, சிறிய, வளரும் நாடுகளைப் பார்த்தால், வளர்ந்த நாடுகளைப் பார்த்து தங்களால் அப்படி உருவாக முடியாதோ என்று அவை அஞ்சுகின்றன. இதற்கு அதிக செலவாகும் என கருதுகின்றன. ஆனால் இந்தியாவில் கட்டுபடியாகும் செலவுக்குள் இந்த விஷயங்கள் சாதிக்கப்பட்டுள்ளன என்பதை அறிவது நம்பிக்கை தருவதாக உள்ளது'' என்று அவர் குறிப்பிட்டுள்ளார்.
2020 ஜனவரியில் இந்தியாவுக்கு தாம் மேற்கொண்ட பயணம் பற்றி அவர் குறிப்பிட்டுள்ளார். இந்தியாவின் அமைச்சர்கள் மற்றும் தொழில்நுட்ப நிபுணர்களுடன் கலந்துரையாடியதை அவர் நினைவுகூர்ந்துள்ளார். சிறிய, பாதிப்புக்கு ஆளாகும் நிலையில் உள்ள மற்றும் வளரும் நிலையில் உள்ளவர்களுக்கு உதவி செய்வதில் இந்தியா கவனம் செலுத்தி வருகிறது என்பதை அந்தக் கலந்துரையாடல்களின் போது அறிய முடிந்தது என்று தெரிவித்த அவர், ``அந்த எண்ணத்தை வரவேற்கிறேன்'' என்று கூறியுள்ளார்.
டிஜிட்டல் இந்தியா திட்டத்தின் வெற்றிக்காக, மத்திய மின்னணு மற்றும் தகவல் தொழில்நுட்பத் துறை அமைச்சர் திரு ரவிசங்கர் பிரசாத்துக்கு பாராட்டு தெரிவித்த பேட்ரிசியா, இந்த முன்னேற்றங்களுக்கு அமைச்சர் முக்கிய காரணமாக இருக்கிறார் என்று கூறினார். ரவிசங்கர் பிரசாத் பங்களிப்புப் பற்றிக் குறிப்பிட்ட அவர், ``நமது காமன்வெல்த் குடும்பத்தில் மற்ற உறுப்பு நாடுகளுக்கு அவர் புதிய உத்வேகத்தை ஏற்படுத்தியுள்ளார்'' என்று கூறியிருக்கிறார்.
விவசாயத்துறை அமைச்சகம்
சிறுதானியங்களை ஸ்ரீ அன்னா என்று குறிப்பிட்டதன் மூலம், பிரதமர் நரேந்திர மோடி "அற்புத உணவு" என்பதற்குப் புதிய அர்த்தத்தையும் பரிமாணத்தையும் தந்துள்ளார்: திரு நரேந்திர சிங் தோமர்
பிரதமர் திரு நரேந்திர மோடி தலைமை விருந்தினராகக் கலந்து கொண்டு புது தில்லியில் இன்று நடைபெற்ற உலகளாவிய சிறுதானியங்கள்  மாநாட்டின் தொடக்க அமர்வில் மத்திய வேளாண்துறை அமைச்சர் உரையாற்றினார்.
சர்வதேச சிறுதானியங்கள் ஆண்டு - 2023, உலகளாவிய உற்பத்தியை அதிகரிக்கவும், திறமையான பதனம் மற்றும் பயிர் சுழற்சியை சிறந்த முறையில் பயன்படுத்தவும், உணவு உற்பத்திப் பகுதிகளில் முக்கிய அங்கமாக சிறுதானியங்களை ஊக்குவிக்கவும் வாய்ப்பளிக்கும் என்று திரு நரேந்திர சிங் தோமர் தமது உரையில் குறிப்பிட்டார். பிரதமர் திரு நரேந்திர மோடியின் முன்முயற்சியால், ஐக்கிய நாடுகள் சபை 2023 ஆம் ஆண்டினை சர்வதேச சிறுதானியங்கள் ஆண்டாக அறிவித்துள்ளது என்று திரு தோமர் கூறினார்.
சிறுதானிய உற்பத்தி மற்றும் நுகர்வை அதிகரிக்க, இதர மத்திய அமைச்சகங்கள், அனைத்து மாநில அரசுகள் மற்றும் பிற பங்குதாரர்களுடன் இணைந்து, வேளாண்மை மற்றும் விவசாயிகள் நல அமைச்சகம் சிறப்பாக செயல்பட்டு வருவதாகவும் அவர் கூறினார்.
சரிவிகித உணவு மற்றும் பாதுகாப்பான சுற்றுச்சூழலுக்கு பங்களிப்பதால், சைவ உணவுகளுக்கான தேவை அதிகரித்து வரும் காலத்தில் சிறுதானியங்கள் மாற்று உணவு முறையை வழங்குவதாகவும், அவை மனித குலத்திற்கு இயற்கையின் கொடைகள் என்றும் திரு தோமர் கூறினார். ஆசியா மற்றும் ஆப்பிரிக்கா சிறுதானியங்களின் முக்கிய உற்பத்தி மற்றும் நுகர்வு மையங்கள், குறிப்பாக இந்தியா, நைஜர், சூடான், நைஜீரியா ஆகியவை சிறுதானியங்கள் உற்பத்தியில் முக்கியப் பங்கு வகிக்கின்றன என்றும், உலகில் உணவுண்ணும் ஒவ்வொருவர் தட்டிலும் சிறுதானியங்கள் இடம்பெற வேண்டும் என்பதே தமது பெரு விருப்பம் என்றும் அவர் கூறினார்.
ஆசியாவிலும் ஆப்பிரிக்காவிலும் பயிரிடப்பட்ட முதல் பயிர்கள் சிறுதானியங்கள்தான். பின்னர் உலகம் முழுவதும் மேம்பட்ட நாகரிகங்களுக்கு ஒரு முக்கிய உணவாதாரமாகப் பரவின.
முன்னதாக, 2023 புத்தாண்டு தொடக்கத்தில் கயானா அதிபர் டாக்டர் முகமது இர்ஃபான் அலியைச் சந்திப்பது மகிழ்ச்சியளிக்கிறது என்றும், கயானா மக்களின் நல்வாழ்வுக்காக பிரார்த்திப்பதாகவும் திரு தோமர் தெரிவித்தார். 2023 ஜனவரி 8-10 தேதிகளில் இந்தூரில் நடைபெற்ற 17வது வெளிநாடுவாழ் இந்தியர் தின மாநாட்டில் தலைமை விருந்தினராகக் கலந்து கொண்டதற்காக டாக்டர் அலிக்கு நன்றி தெரிவித்த திரு தோமர், மதிப்புமிக்க பிரவாசி பாரதிய சம்மான் விருதைப் பெற்றதற்காக அதிபருக்குத் தமது மனமார்ந்த வாழ்த்துக்களையும் தெரிவித்தார்.
ரெயில்வே அமைச்சகம்
மௌ – ஆனந்த் விகார் இடையே இரு வாரங்களுக்கு ஒரு முறை இயங்கும் சிறப்பு ரயில் சேவை:மத்திய அமைச்சர் திரு பியூஷ் கோயல் துவக்கி வைத்தார்
மௌ - ஆனந்த் விகார் இடையே இரு வாரங்களுக்கு ஒரு முறை இயங்கும் சிறப்பு ரயில் சேவையை மத்திய ரயில்வே, வர்த்தகம் மற்றும் தொழில் துறை, நுகர்வோர் விவகாரங்கள், உணவு மற்றும் பொது விநியோக அமைச்சர் திரு பியூஷ் கோயல், காணொலிக் காட்சி வாயிலாக இன்று கொடியசைத்துத் துவக்கி வைத்தார்.
நிகழ்ச்சியில் பேசிய அமைச்சர், “பூர்வாஞ்சல் பகுதி மக்களின் நீண்ட கால கோரிக்கையை மௌ மற்றும் ஆனந்த் விகாரை இணைக்கும் இந்த புதிய ரயில் சேவை நிறைவேற்றும். இந்த புதிய ரயில் சேவை இந்த பகுதியின் பொருளாதாரத்தை ஊக்குவிக்கும். பிரதமர் திரு நரேந்திர மோடி தலைமையிலான அரசு, நடப்பு நிதி நிலை அறிக்கையில் உத்தரபிரதேசத்தின் ரயில் திட்டங்களுக்கு 2009-14ம் ஆண்டுகளை விட 10 மடங்கு கூடுதலாக நிதியை ஒதுக்கியுள்ளது. உத்தரப்பிரதேசத்தின் உள்கட்டமைப்பு வளர்ச்சியில் அரசு உறுதி பூண்டிருப்பதை இது எடுத்துக் காட்டுகிறது”, என்று தெரிவித்தார்.
தேசிய தலைநகருடன் மௌ பகுதியை இணைப்பதுடன், பூர்வாஞ்சலில் சமூக பொருளாதார வளர்ச்சியையும் இந்தத் திட்டம் ஏற்படுத்தும். மேம்படுத்தப்பட்ட இணைப்பின் வாயிலாக இந்தப் பகுதியில் உள்ள தொழில் துறைகள் ஊக்குவிக்கப்படும்.
இன்று, “துவக்க நாள் சிறப்பு ரயிலாக” இந்த சேவை இயக்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1697954
-----
(Visitor Counter : 137